b'\n_START_ARTICLE_\n\xc5\xa0iauli\xc5\xb3 Stasio \xc5\xa0alkauskio gimnazija\n_START_SECTION_\nIstorija\n_START_PARAGRAPH_\n1938\xc2\xa0m. pastatytas ir \xc4\xafrengtas pirmasis mokyklos pastatas (du auk\xc5\xa1tai ir pusr\xc5\xabsis) ir i\xc5\xa1 netoliese esan\xc4\x8dio privataus namo perkelta pradin\xc4\x97 mokykla. 1952\xc2\xa0m. pradin\xc4\x97 mokykla reorganizuota \xc4\xaf septynmet\xc4\x99. 1956\xc2\xa0m. pripa\xc5\xbeintas vidurin\xc4\x97s mokyklos statusas ir suteiktas pavadinimas\xc2\xa0\xe2\x80\x93 VII vidurin\xc4\x97 mokykla. 1957\xc2\xa0m. prie senojo pastato pastatytas priestatas, kuriame \xc4\xafrengti fizikos, chemijos, medicinos ir kiti kabinetai, biblioteka._NEWLINE_1965\xc2\xa0m. mokykloje prad\xc4\x97ta mokyti vokie\xc4\x8di\xc5\xb3 kalbos pagal sustiprinto mokymo program\xc4\x85. 1967\xc2\xa0m. naujajame priestate \xc4\xafrengti pradini\xc5\xb3 klasi\xc5\xb3, biologijos, u\xc5\xbesienio kalb\xc5\xb3, matematikos, nam\xc5\xb3 ruo\xc5\xa1os kabinetai, med\xc5\xbeio dirbtuv\xc4\x97s, valgykla, dvi sporto sal\xc4\x97s, \xc4\xaf erdvesnes patalpas persik\xc4\x97l\xc4\x97 mokyklos biblioteka. Tuo metu 32 klas\xc4\x97se mok\xc4\x97si 1124 moksleiviai._NEWLINE_1988\xc2\xa0m. mokykla at\xc5\xa1vent\xc4\x97 savo 50-t\xc4\x85j\xc4\xaf jubiliej\xc5\xb3. Padedant tuometiniams \xc5\xa1efams, bald\xc5\xb3 gamybiniam susivienijimui \xe2\x80\x9eVenta\xe2\x80\x9c, \xc4\xafrengtas vitra\xc5\xbeas, kuris ir dabar puo\xc5\xa1ia mokyklos fasad\xc4\x85. Vitra\xc5\xbeo dailinink\xc4\x97 Ilona Mickevi\xc4\x8di\xc5\xabt\xc4\x97, meistrai\xc2\xa0\xe2\x80\x93 t\xc4\x97vas ir s\xc5\xabnus Zigmas ir Sigitas Laurinai\xc4\x8diai. 1994\xc2\xa0m. kovo 28 d. mokyklos pedagog\xc5\xb3 kolektyvo pra\xc5\xa1ymu \xc5\xa0iauli\xc5\xb3 miesto valdybos potvarkiu Nr. 144 mokyklai suteiktas filosofo, pedagogo, visuomen\xc4\x97s veik\xc4\x97jo profesoriaus Stasio \xc5\xa0alkauskio (1886\xe2\x80\x931941) vardas. Tais metais mokykloje dirbo 62 pedagogai, 36 klas\xc4\x97se mok\xc4\x97si 711 moksleivi\xc5\xb3. 1996\xc2\xa0m. atidarytas mokyklos muziejus. 2008\xc2\xa0m. mokykla at\xc5\xa1vent\xc4\x97 70-ties met\xc5\xb3 jubiliej\xc5\xb3. 2009\xc2\xa0m. liepos 9 d. Stasio \xc5\xa0alkauskio vidurin\xc4\x97 mokykla tapo gimnazija._NEWLINE_Mokykla palaiko glaud\xc5\xbeius ry\xc5\xa1ius su Ragain\xc4\x97s, R\xc4\x97kyvos, Zokni\xc5\xb3, Salduv\xc4\x97s progimnazijomis, kuri\xc5\xb3 mokiniai atvyksta t\xc4\x99sti pagrindinio i\xc5\xa1silavinimo programos po 8 klasi\xc5\xb3. Mokyklos tikslas\xc2\xa0\xe2\x80\x93 tapti \xc5\xa1iuolaikine, kokybi\xc5\xa1k\xc4\x85 ugdymo turin\xc4\xaf teikian\xc4\x8dia gimnazija, mikrorajono \xc5\xa1vietimo ir kult\xc5\xabros centru. Mokyklos bendruomen\xc4\x97 bendrauja ir bendradarbiauja su Rygos \xe2\x80\x9eAgenskalna\xe2\x80\x9c gimnazijos mokytojais ir mokiniais, palaiko glaud\xc5\xbeius ry\xc5\xa1ius su \xc5\xa0vedijos Malgomaj gimnazijos bendruomene, Vokietijos Ventorfo gimnazija.'